b'\n_START_ARTICLE_\nSlovenski \xc5\xa1\xc4\x8dipalec\n_START_SECTION_\nTaksonomija\n_START_PARAGRAPH_\nTakson je bil sprva opisan kot podvrsta gozdnega \xc5\xa1\xc4\x8dipalca (Euscorpius germanus), po primerkih, nabranih na jugozahodu Slovenije in vzhodu Italije._NEWLINE_Za gozdnega \xc5\xa1\xc4\x8dipalca je takrat veljalo, da je raz\xc5\xa1irjen \xc4\x8dez velik del Evrope, vse od Italije do Kavkaza. V kasnej\xc5\xa1i taksonomski reviziji je bila vrsta Euscorpius mingrelicus vklju\xc4\x8dno s podvrsto E. m. gamma oddeljena od vrste Euscorpius germanus, vendar so tudi kasneje zbrane primerke slovenskega \xc5\xa1\xc4\x8dipalca zaradi velike podobnosti drugi avtorji \xc5\xa1e vedno prepoznavali kot gozdnega \xc5\xa1\xc4\x8dipalca. Primerki se namre\xc4\x8d lo\xc4\x8dijo zgolj po mikroskopskih morfolo\xc5\xa1kih znakih, kot sta \xc5\xa1tevilo in razporeditev \xc4\x8dutilnih dlak (trihobotrijev) na pedipalpih, pa \xc5\xa1e ta razlika je o\xc4\x8ditna le po statisti\xc4\x8dni analizi._NEWLINE_Leta 2000 pa je skupina taksonomov z ve\xc4\x8d molekularnimi metodami odkrila, da se po molekularnih znakih slovenski \xc5\xa1\xc4\x8dipalec jasno lo\xc4\x8di od drugih podobnih \xc5\xa1\xc4\x8dipalcev, zato so podvrsto Euscorpius germanus gamma povzdignili v status vrste. Za tipski primerek so dolo\xc4\x8dili samico iz zbirke zoolo\xc5\xa1kega muzeja\xc2\xa0\xc2\xbbLa Specola\xc2\xab\xc2\xa0Univerze v Firencah, nabrano ob izlivu reke Ri\xc5\xbeane v slovenskem delu Istre.'